Odense Universitetshospital har oplevet en stor stigning i antallet af patienter, der er blevet henvist til hospitalet og efterfølgende har fået konstateret fnat.

I 2017 modtog hospitalet 245 patienter med fnat. Året efter i 2018 var det tal 771 og indtil videre i 2019, hvor der endnu ikke er tal fra november og december, er tallet på hele 1.422 patienter. Det svarer til en stigning på 480 procent på to år.

Men hvorfor, der er sket den store stigning og hvor stort et problem, det egentlig er, er svært at sige for personalet på hospitalet, fordi de kun modtager de patienter, der ikke er blevet helbredt i første omgang hos deres praktiserende læge.

Patienter, der kommer til OUH med fnat, er blevet henvist fra deres egen læge, efter de typisk har prøvet en creme kaldet Permethrin 5 %. På OUH starter personalet med at bekræfte, at patienten med 100 procent sikkerhed har fnat. Det gøres ved, at personalet finder miden og midegangen på huden, piller miden ud, mikroskoperer den og dermed sikrer sig, at det er en fnatmide, og at den er levende.

- Vi ser en del patienter, der kommer og har behandlet sig med Permethrin, men stadig har levende mider på sig. Hvad det skyldes, kan vi ikke sige med sikkerhed. Om det er fordi, de ikke har behandlet sig korrekt, eller de ikke har rengjort hjemmet, om de er blevet gensmittede, eller det er præparatet, der ikke virker efter hensigten. Vi har selvfølgelig en mistanke om, at præparatet ikke virker, som det skal, hos nogle patienter, men det er ikke noget, vi ved med sikkerhed, og vi er derfor gået i gang med at undersøge det nærmere, forklarer Nadja Trier Munk, klinisk sygeplejespecialist ved Hudafdeling I og Allergicentret på OUH.